Gebiet des Militärbefehlshabers in Serbien

Område under militærkommando i Serbia (tysk: Gebiet des Militärbefehlshabers in Serbien) var et område i Kongeriket Jugoslavia som var underlagt tysk  militærforvaltning under andre verdenskrig. Etter invasjonen av Jugoslavia i april 1941 overtok Wehrmacht administreringen av området. Den administrative enheten inkluderte Serbia og de nordlige områdene av Kosovo (rundt Mitrovica). Provinsen var den eneste militærforvaltningen som de tyske okkupantene opprettet i det oppdelte Jugoslavia. Det var på grunn av den viktige transportruten langs elven Donau, og områdets verdifulle ressurser. Militærforvaltningen ble opprettet den 22. april 1941. I tillegg til kollaboratører og tysk personell deltok også bulgarske tropper i okkupasjonen under tysk kommando.

Militærkommandøren i Serbia utnevnte den sivile serbiske marionettregjeringen. Marionettregjeringen skulle utføre administrative oppgaver under tysk oppfølging og tilsyn. Den første av disse var kommissæradministrasjonen som ble etablert den 30. mai 1941 av Milan Aćimović. Den 29. august 1941 ble kommissæradministrasjonen erstattet av Regierung der nationalen Rettung ledet av Milan Nedić. Av de 16 700 jødiske innbyggerne i Serbia under okkupasjonen døde 15 000. Det er blitt estimert at ca 80 000 mennesker ble drept i interneringsleirer i Serbia under andre verdenskrig. En tysk militærkommandør ved navn Harald Turner erklærte i august 1942 at Serbia var det første landet i Europa som var blitt Judenfrei (jødefritt).

Litteratur

Referanser

Eksterne lenker
 Belgrade's Anti-Masonic exhibition of 1941–42 

Det tredje rike
Serbias historie
Tidligere stater i Europa